Italiyada koronavirus epidemiyasi sababli kiritilgan karantin Venetsiya kanallarida baliqlar va hattoki delfinlar paydo bo‘lishiga olib keldi. Shuningdek, Italiyaning boshqa shaharlarida o‘zini bamaylixotir tutayotgan yovvoyi hayvonlar payqalgan. Bir haftalik karantindan keyin Venetsiyada sayyohlar yo‘qligi sababli suv tiniqlashgan. Ta’kidlanishicha, bunday holat anchadan beri kuzatilmagan edi. Bundan tashqari, mahalliy aholi kanallarda baliqlar va delfinlar paydo bo‘lganini payqashgan. Twitter foydalanuvchisi Francesco Delrio ijtimoiy tarmoqda Venetsiyaning tiniq kanallari va ularda suzib yurgan baliqlar, delfinlar, favvorada suzib yurgan o‘rdak va shaharlardan birining maydonida yurgan to‘ng‘iz suratlari bilan bo‘lishgan. “Havo ifloslanishi kamaydi. Tabiat Italiyadagi karantin vaqtida o‘z kuchlarini tiklamoqda”, deb izoh qoldirgan foydalanuvchi.